b'\n_START_ARTICLE_\nAIDA Ronila\xc4\x8dke discipline\n_START_SECTION_\nRonjenje sa konstantnim optere\xc4\x87enjem bez peraja(CNF)\n_START_PARAGRAPH_\nRonilac zaranja i izranja koriste\xc4\x87i vlastitu snagu mi\xc5\xa1i\xc4\x87a, bez upotrebe potiskuju\xc4\x87e opreme i bez povla\xc4\x8denja po konopu. Constant Weight Without Fins (uron s konstantnim optere\xc4\x87enjem bez peraja) je najte\xc5\xbea natjecateljska dubinska disciplina jer se ne koristi potiskuju\xc4\x87a oprema u zaronu. Ova disciplina zahtjeva savr\xc5\xa1enu koordinaciju pokreta, izjedna\xc4\x8davanja pritiska, tehnike i plovnosti.\n_START_SECTION_\nRonjenje sa konstantnim optere\xc4\x87enjem (CWT)\n_START_PARAGRAPH_\nRonilac zaranja i izranja koriste\xc4\x87i peraje/monoperaju i/ili uz pomo\xc4\x87 ruku, bez povla\xc4\x8denja po konopu ili promjene optere\xc4\x87enja. Dozvoljeno je jedno hvatanje za konop u cilju zaustavljanja zarona i po\xc4\x8detka izrona. Constant Weight (uron s konstantnim optere\xc4\x87enjem) je uobi\xc4\x8dajena natjecateljska disciplina u ronjenju na dah jer se koriste specifi\xc4\x8dne peraje ili monoperaja. Constant Weight je uz statiku i dinamiku s perajama jedna od tri discipline koje se uzimaju u obzir na me\xc4\x91unarodnim ekipnim natjecanjima.\n_START_SECTION_\nDinamika bez peraja (DNF)\n_START_PARAGRAPH_\nRonilac se kre\xc4\x87e vodoravno i poku\xc5\xa1ava preroniti \xc5\xa1to ve\xc4\x87u daljinu. Zabranjena je upotreba bilo kakve potiskuju\xc4\x87e opreme. Dynamic Without Fins (dinamika bez peraja) je prirodnija disciplina od dviju dinamika jer se ne koristi potiskuju\xc4\x87a oprema nego dobra tehnika. Izvedba mo\xc5\xbee biti priznata u bazenu minimalne duljine 25m.\n_START_SECTION_\nDinamika sa perajama (DYN)\n_START_PARAGRAPH_\nRonilac se kre\xc4\x87e vodoravno i poku\xc5\xa1ava preroniti \xc5\xa1to ve\xc4\x87u daljinu. Dozvoljena je upotreba peraja ili monoperaje i ruku. Dynamic With Fins (dinamika s perajama) je tipi\xc4\x8dnija disciplina od dvije discipline kojima se mjeri daljina jer se koristi specifi\xc4\x8dna oprema: duge peraje ili monoperaja. Izvedba mo\xc5\xbee biti priznata u bazenu minimalne duljine 25 m. Kombinira se sa statikom na bazenskim natjecanjima.\n_START_SECTION_\nStati\xc4\x8dna apnea (STA)\n_START_PARAGRAPH_\nRonilac zadr\xc5\xbeava dah \xc5\xa1to je du\xc5\xbee mogu\xc4\x87e uronjenih di\xc5\xa1nih organa, tijelom u vodi ili na povr\xc5\xa1ini vode. Static Apnea (statika) je jedina disciplina u kojoj se mjeri trajanje zarona i uz constant weight i dinamiku s perajama jedna je od tri discipline koje se uzimaju u obzir u me\xc4\x91unarodnim ekipnim natjecanjima. Izvedba mo\xc5\xbee biti priznata u bazenu ili na otvorenim vodama (more, jezero, rijeka itd.).\n_START_SECTION_\nSlobodno poniranje (FIM)\n_START_PARAGRAPH_\nRonilac zaranja i izranja povla\xc4\x8de\xc4\x87i se po konopu bez kori\xc5\xa1tenja potiskuju\xc4\x87e opreme. Izvodi se s glavom dolje ili gore prilikom zarona ovisno o sposobnosti izjedna\xc4\x8davanja pritiska ronioca. Koristi se i kombinacija.\n_START_SECTION_\nRonjenje sa promjenjivim optere\xc4\x87enjem (VWT)\n_START_PARAGRAPH_\nRonilac zaranja uz pomo\xc4\x87 utega, a izranja vlastitom snagom, koriste\xc4\x87i se pri tome rukama i\\ili nogama bilo povla\xc4\x8denjem po konopu ili bez povla\xc4\x8denja. Variable Weight (uron s promjenjivim optere\xc4\x87enjem) je jedna od dvije discipline koja koristi \xc2\xabsled\xc2\xbb kao pomo\xc4\x87 pri uronu. Stariji modeli "sleda" su bili dizajnirani da ronioc zaranja glavom prema dolje, kao u slavnom filmu Luca Bessona Veliko plavetnilo. Sada su u upotrebi nove verzije gdje ronioc zaranja nogama prema dolje. Variable Weight nije natjecateljska disciplina.\n_START_SECTION_\nBez ograni\xc4\x8denja (NLT)\n_START_PARAGRAPH_\nRonilac zaranja uz pomo\xc4\x87 utega ("sleda"), a izranja metodom po svom odabiru. Naj\xc4\x8de\xc5\xa1\xc4\x87e je to balon ili ronila\xc4\x8dki prsluk. No Limit (uron bez ograni\xc4\x8denja) je disciplina u kojoj se posti\xc5\xbeu najve\xc4\x87e dubine. Nije natjecateljska disciplina.'